《水龙吟 梅雨》
清代·吴本嵩

绿杨溪水平桥，雨声一夜新荷碎。沈沈庭院，濛濛屏障，厌厌残醉。

细浥牙笼，顿宽筝柱，又寒鸳被。听鹈鸪相唤，矶头池角，报帘外、东风腻。

烟霭欲明还未。但闷压、晚来天气。汗粉生潮，酒香成晕，不关珠泪。

极浦苍茫，野田弥漫，阻人归骑。正梅黄迤逗，闺中心性，似伊滋味。

作者简介：吴本嵩，原名玉麟，字天石，宜兴人。有《都梁词》一卷。